Annonce

Fodbold - AC Horsens-træner Bo Henriksen er sammen med FC Københavns Ståle Solbakken og Brøndbys Alexander Zorniger tre af de fire navne, der er nomineret til titlen som Årets Træner i Danmark 2016.



Det meddeler Dansk Boldspil-Union.



Den fjerde nominerede er Lyngbys David Nielsen, der sidste år - ligesom Bo Henriksen - førte sin klub til oprykning til Alka Superligaen.



I motivationsteksten om Bo Henriksen hedder det:



- Efter oprykningen til Alka Superligaen har AC Horsens klaret sig godt trods et lille budget. Bo Henriksen har skabt en holdånd, og det har resulteret i flotte og beundringsværdige resultater - ikke mindst pga. forsvarsspillet, som fungerer godt.

Annonce

Københavnske mastodonter

Ståle Solbakken førte sidste år FC København til både det danske mesterskab og sejr i pokalturneringen.



Nordmanden fik også klubben videre i europæisk fodbold via en tredjeplads i Champions League-gruppespillet, så FCK nu er med i Europa Leagues 16.-delsfinaler.



Tyske Alexander Zorniger tiltrådte sidste sommer i Brøndby, som han har ført til en foreløbig andenplads i ligaen.



David Nielsen har haft stor succes i Lyngby, som efter oprykningen også havde en flot efterårssæson i Superligaen. Klubben ligger i øjeblikket på tredjepladsen.



Ståle Solbakken er den eneste af de fire nominerede, der tidligere har modtaget hæderen.



Det gjorde han både i 2007 og 2011.



Vinderen bliver afsløret 20. marts ved Dansk Fodbold Award 2017, der afholdes i Horsens.